AGR মামলায় সুপ্রিম স্বস্তি Vi-এর! কেন্দ্রকে বড় নির্দেশ দিল আদালত

ওয়েব ডেস্ক: সুপ্রিম কোর্টের (Supreme Court) নির্দেশে বড় স্বস্তি পেল বেসরকারি টেলিকম সংস্থা ভোডাফোন আইডিয়া (Vi)। সপ্তাহের শুরুতেই এল বড় স্বস্তির খবর। স্পেকট্রাম ব্যবহারের বকেয়া ও অ্যাডজাস্টেড গ্রস রেভিনিউ বা এজিআর সংক্রান্ত মামলায় (AGR Case) কেন্দ্র সরকারকে ভোডাফোনের আবেদনটি পুনর্বিবেচনা করার কেন্দ্রকে (Central Government) নির্দেশ দিয়েছে সুপ্রিম কোর্ট।

মঙ্গলবার প্রধান বিচারপতি বিআর গাভাইয়ের ডিভিশন বেঞ্চে এই মামলার শুনানির সময় আদালত জানায়, বিষয়টি সম্পূর্ণভাবে কেন্দ্রীয় সরকারের নীতি-নির্ধারণের পরিধির মধ্যে পড়ে। তাই ভোডাফোন আইডিয়ার দাবি ও যুক্তিগুলি পুনরায় পর্যালোচনা করা উচিত।

আরও পড়ুন: বিচারপতি নিয়োগের আবেদন, আইনজীবীকে সুপ্রিম ভর্ৎসনা আদালতের

ভোডাফোন আইডিয়ার আবেদন অনুযায়ী, ২০১৬-১৭ অর্থবর্ষ পর্যন্ত এজিআর হিসাবের ক্ষেত্রে বিভ্রান্তি রয়েছে। সংস্থার দাবি, স্পেকট্রাম ব্যবহারের বকেয়া বাবদ ৯,৪৫০ কোটি টাকার হিসেব সঠিক নয়। এজিআর কেবলমাত্র মূল টেলিকম পরিষেবা থেকে আয় বিবেচনা করে নির্ধারিত হওয়া উচিত, কিন্তু কেন্দ্র তাতে নন-টেলিকম আয়ের অংশও অন্তর্ভুক্ত করেছে। এই বিষয়টি নিয়েই মূলত আপত্তি সংস্থার।

এদিকে কেন্দ্রের পক্ষ থেকে জানানো হয়েছে, ভোডাফোন আইডিয়া যে উদ্বেগের কথা জানিয়েছে, তা সরকার খতিয়ে দেখতে ইচ্ছুক। আদালতও জানিয়েছে, সংস্থাটির পরিষেবা প্রায় ২০ কোটি গ্রাহক ব্যবহার করেন। তাই সাধারণ মানুষের স্বার্থে গোটা বিষয়টি গুরুত্ব সহকারে পুনর্বিবেচনা করা প্রয়োজন।

এদিকে সুপ্রিম কোর্টে এই রায় ঘোষণার পরেই শেয়ারবাজারে এর ইতিবাচক প্রভাব দেখা যায়। সুপ্রিম কোর্টের নির্দেশের খবর প্রকাশ্যে আসতেই ভোডাফোন আইডিয়ার শেয়ারদর ঊর্ধ্বমুখী হয় বলে খবর। টেলিকম মহলে মত, এই রায়ে আপাতত বড় স্বস্তি পেল ভোডাফোন আইডিয়া, তবে চূড়ান্ত সিদ্ধান্ত নেওয়ার বিষয়টি এখন কেন্দ্রের হাতে।